b'\n_START_ARTICLE_\nL\xc3\xb8vvangens Kirkecenter\n_START_SECTION_\nKirkesalen\n_START_PARAGRAPH_\nKirkesalen anvendes til de faste h\xc3\xb8jmesser og festdage samt andre kirkelige arrangementer, herunder is\xc3\xa6r koncerter. Kirkecenteret r\xc3\xa5der over en fantastisk Akustik, hvilket ogs\xc3\xa5 var et tilsigtet m\xc3\xa5l ved hovedrenoveringen i 2012. Derfor er kirkesalen s\xc3\xa6rlig egnet som koncertsal. Kirkesalen bruges endvidere til aftenandagter, sangaftner, l\xc3\xa6gmandsgudstjenester, torsdagstr\xc3\xa6f, spagettigudstjeneste, babysalmesang og meget mere. Menighedslivet i Lindholm Sogn er i det hele taget meget rigt.\n_START_SECTION_\nMenighedssalen\n_START_PARAGRAPH_\nMenighedssalen anvendes derimod ikke udelukkende til kirkelige arrangementer, idet den brede almenhed, flere institutioner i lokalomr\xc3\xa5det, ungdoms- og fritidsklubber, forskellige interne menighedsf\xc3\xa6llesskaber, boligforeninger og andre foreninger regelm\xc3\xa6ssigt g\xc3\xb8r brug af kirkens lokaler. Kirkecenteret er derfor et centralt og vitalt knudepunkt for lokalsamfundet b\xc3\xa5de i social, kulturel og kirkelig henseende.'